Det er en langt mere alvorlig skade end først antaget, som Aalborg-profilen Andreas Holst udgik med i en ligakamp mod TTH Holstebro i sidste uge. I en pressemeddelelse fortæller Aalborg Håndbold, at Holst har revet flere muksler i baglåret over. Det kræver en operation og mellem 9 og 12 måneder væk fra håndboldbanen. - Det gør ondt helt inde i maven, at han igen skal igennem en lang pause, siger Aalborg-direktør Jan Larsen om Holst, der for nogle sæsoner siden også sad ude i omkring et år med en korsbåndsskade. I første omgang var meldingen, at den 24-årige bagspiller var sluppet med en fibersprængning. Men en MR-scanning har nu vist, at skaden er langt, langt værre. - Jeg følte, at verden faldt sammen omkring mig, da jeg fik resultatet af scanningen. Jeg har været inde i en rigtig god periode spillemæssigt, så dette er virkelig et hårdt slag for mig. Der venter uden tvivl en svær periode foran mig, og nu skal jeg have lidt tid til at komme til mig selv, siger Andreas Holst i pressemeddelelsen. Andreas Holst er topscorer for Aalborg i denne sæson med 105 mål og har også stået for 35 assists for ligaens aktuelle tophold. Aalborg Håndbold må i forvejen undvære Buster Juul, Knud Ronau og Søren Westphal på grund af længerevarende skader.

Referat:
Andreas Holst har overrevet flere muskler i baglåret og er ude i 9 til 12 måneder, meddeler Aalborg Håndbold.